พรูเด็นเชียลเฮพึ่งสาขาแบงก์ดันเบี้ยโต29%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — พรูเด็นเชียลรับเบี้ย 6 เดือนโต 29% รับ 1,789 ล้านบาท ยันบริษัทแม่พร้อมหนุนเต็มที่
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) เปิดเผยว่า ในช่วง 6 เดือนแรกของปี 2553 บริษัทมีเบี้ยประกันภัยรับปีแรกรวมทั้งสิ้น 545 ล้านบาท เติบโต 40% โดยช่องทางขายผ่านธนาคาร หรือแบงก์แอสชัวรันส์ ยังเติบโตอย่างต่อเนื่องเพิ่มขึ้น 160% เมื่อเทียบกับช่วงเวลาเดียวกันของปีก่อน
ทั้งนี้ เป็นผลมาจากความร่วมมือกับบรรดาพันธมิตรธุรกิจที่แข็งแกร่ง รวมถึงพันธมิตรรายใหม่อย่างธนาคารยูโอบี และพันธมิตรเดิมอย่างธนาคารสแตนดาร์ดชาร์เตอร์ด (ไทย) โดยมีเบี้ยประกันภัยรับรวมทั้งสิ้น 1,789 ล้านบาท เพิ่มขึ้น 29% เมื่อเทียบกับช่วงเวลาเดียวกันในปีที่ผ่านมา ซึ่งเป็นการเติบโตที่สูงกว่าค่าเฉลี่ยของธุรกิจ
อย่างไรก็ตาม ในปี 2552 บริษัทมีเงินกองทุนที่ต้องดำรงตามกฎหมายสุทธิ 543 ล้านบาท ซึ่งสูงกว่า 122 ล้านบาท ตามที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดไว้
สำหรับในส่วนของกลุ่มบริษัท พรูเด็นเชียล ทั้งกลุ่มมีเงินกองทุนส่วนที่เกินภาระผูกพันสูงถึง 3,400 ล้านปอนด์ หรือประมาณ 1.73 แสนล้านบาท การเติบโตอย่างต่อเนื่องผนวกกับสถานะเงินกองทุนที่แข็งแกร่ง เป็นเครื่องยืนยันถึงความแข็งแกร่งทางด้านการเงินของกลุ่มบริษัท พรูเด็นเชียล และบริษัท พรูเด็นเชียล ประเทศไทย
นายแบร์รี่ สโตว์ กรรมการบริหาร พรูเด็นเชียล คอร์ปอเรชั่น เอเชีย กล่าวว่า ในช่วงครึ่งปีแรกของปี 2553 ธุรกิจประกันชีวิตในภูมิภาคเอเชียของกลุ่มบริษัทพรูเด็นเชียลสามารถสร้างยอดขายได้สูงถึง 713 ล้านปอนด์ หรือเติบโตเพิ่มขึ้น 36% โดยเป็นการเติบโตครอบคลุมทุกตลาดในภูมิภาค ดังจะเห็นได้จากผลการดำเนินงานพรูเด็นเชียล ประเทศไทย 
อนึ่ง เมื่อวันที่ 12 สิงหาคม ที่ผ่านมา กลุ่มบริษัทพรูเด็นเชียล ซึ่งเป็นบริษัทแม่ของพรูเด็นเชียล ประเทศไทย ได้แถลงผลการดำเนินงานในช่วงครึ่งปีแรกของปี 2553 ว่า มีเบี้ยประกันภัยรับสุทธิจากธุรกิจใหม่ จำนวน 1,655 ล้านปอนด์ เติบโตเพิ่มขึ้น 28 % มีผลกำไรจากการดำเนินงาน ตามมาตรฐานการรายงานของยุโรปเพิ่มขึ้นเป็น 1,677 ล้านปอนด์ เพิ่มขึ้น 35 % และมีกำไรจากธุรกิจใหม่ จำนวน 892 ล้านปอนด์ เพิ่มขึ้น 27% ผลกำไรจากการดำเนินงาน ตามมาตรฐานการรายงานสากล อยู่ที่ 968 ล้านปอนด์ เพิ่มขึ้น 41% โดยมีแรงขับเคลื่อนสำคัญจากผลการดำเนินงานในภูมิภาคเอเชีย โดยที่ภูมิภาคนี้ยังคงเป็นหัวใจสำคัญของการสร้างความเติบโตทางธุรกิจให้แก่กลุ่มบริษัทฯ ได้อย่างต่อเนื่อง
ทั้งนี้ กลุ่มบริษัทฯ มีเงินกองทุนส่วนที่เกินภาระผูกพันสูงถึง 3,400 ล้านปอนด์ หรือประมาณ173,400 ล้านบาท ซึ่งเป็นตัวเลขที่แสดง ณ วันที่ 30 มิถุนายน 2553